EL Επίσημη Εφημερίδα της Ευρωπαϊκής Ένωσης C 347/9

Αναίρεση που άσκησαν στις 30 Αυγούστου 2011 οι Team Relocations NV κ.λπ. κατά της αποφάσεως που εξέδωσε το Γενικό Δικαστήριο (όγδοο τμήμα) στις 16 Ιουνίου 2011 στις συνεκδικασθείσες υποθέσεις T-204/08 και T-212/08, Team Relocations NV κ.λπ. κατά Επιτροπής

(Υπόθεση C-444/11 P)

2011/C 347/14

Γλώσσα διαδικασίας: η αγγλική

Διάδικοι

Αναιρεσείουσες: Team Relocations NV, Amertranseuro International Holdings Ltd, Trans Euro Ltd, Team Relocations Ltd

Αντίδικος κατ’ αναίρεση: Ευρωπαϊκή Επιτροπή

Αιτήματα των αναιρεσειουσών

Οι αναιρεσείουσες ζητούν από το Δικαστήριο:

— να αναιρέσει την απόφαση του Γενικού Δικαστηρίου (όγδοο τμήμα) της 16ης Ιουνίου 2011, στις συνεκδικασθείσες υποθέσεις T-204/08 και T-212/08,

— σε περίπτωση που το Δικαστήριο αποφασίσει να εφαρμόσει το άρθρο 61, πρώτη παράγραφος, δεύτερη περίοδος, του Οργανισμού του, — να ακυρώσει το άρθρο 1 της αποφάσεως της Επιτροπής της 11ης Μαρτίου 2008 στην υπόθεση COMP/38.543 — Υπηρεσίες Διεθνών Μετακομίσεων, καθόσον με αυτό κρίνεται ότι οι αναιρεσείουσες παρέβησαν το άρθρο 81 ΕΚ και το άρθρο 53, παράγραφος 1, ΕΟΧ, κατά την περίοδο από τον Ιανουάριο του 1997 έως τον Σεπτέμβριο του 2003· — να ακυρώσει το άρθρο 2 της ίδιας αποφάσεως, καθόσον με αυτό επιβάλλεται στις αναιρεσείουσες πρόστιμο 3, 49 εκατομμυρίων ευρώ· — επικουρικώς, να μειώσει ουσιωδώς το πρόστιμο που επιβλήθηκε στις αναιρεσείουσες με την προαναφερθείσα απόφαση· — επικουρικότερα, να ακυρώσει το άρθρο 2 της ίδιας αποφάσεως, καθόσον με αυτό κρίνεται ότι η Amertranseuro International Holdings Ltd οφείλει από κοινού και εις ολόκληρον ποσό 1 300 000 ευρώ· — έτι επικουρικότερα, να υποχρεώσει την Επιτροπή να γνωστοποιήσει τους παράγοντες τους οποίους έλαβε υπόψη για να χορηγήσει στην Interdean NV μείωση κατά 70 % του προστίμου το οποίο θα της επιβαλλόταν άλλως και, ως εκ τούτου, να παράσχει στην Team Relocations την ευκαιρία να εξηγήσει εγγράφως για ποιο λόγο οι παράγοντες αυτοί ισχύουν και στη δική της περίπτωση·

— εν πάση περιπτώσει, να καταδικάσει την Επιτροπή στα δικαστικά έξοδα.

Λόγοι αναιρέσεως και κύρια επιχειρήματα

Προς στήριξη της αιτήσεως αναιρέσεως, οι αναιρεσείουσες προβάλλουν εννέα λόγους:

Ο πρώτος λόγος αφορά παράβαση του άρθρου 101 ΣΛΕΕ και της νομολογίας του Δικαστηρίου επί της διατάξεως αυτής, παραμόρφωση αποδεικτικών στοιχείων και παράβαση των κανόνων περί του βάρους αποδείξεως και της υποχρεώσεως αιτιολογήσεως, καθόσον η αναιρεσιβαλλομένη απόφαση κρίνει ότι η Team Relocations μετέσχε στην «ενιαία και συνεχή παράβαση» στην οποία αναφέρεται το άρθρο 1 της αποφάσεως της Επιτροπης από τον Ιανουάριο του 1997 μέχρι τον Σεπτέμβριο του 2003.

Ο δεύτερος λόγος αφορά παράβαση του σημείου 13 των κατευθυντηρίων γραμμών της Επιτροπής του 2006 για τον υπολογισμό των προστίμων, παράβαση των κανόνων περί του βάρους αποδείξεως και παραβίαση των αρχών in dubio pro reo και nulla poena sine culpa, καθόσον η αναιρεσιβαλλομένη απόφαση κρίνει ότι το βασικό ποσό του προστίμου των αναιρεσειουσών μπορεί να υπολογισθεί βάσει κύκλου εργασιών προς τον οποίο δεν συνδέεται η παράβαση της Team Relocations.

Ο τρίτος λόγος αφορά παραβίαση της αρχής της ίσης μεταχειρίσεως και της αρχής ότι οι ποινές πρέπει να αφορούν ειδικώς τον παραβάτη, καθώς και της νομολογίας του Δικαστηρίου περί της εφαρμογής των αρχών αυτών, και παράβαση της υποχρεώσεως αιτιολογήσεως και των κανόνων περί του βάρους αποδείξεως, καθόσον η αναιρεσιβαλλομένη απόφαση κρίνει ότι η απόφαση της Επιτροπής μπορούσε να εφαρμόσει, όσον αφορά την Team Relocations, ποσοστό 17 % κατά τον υπολογισμό του βασικού ποσού του προστίμου της.

Ο τέταρτος λόγος αφορά παράβαση της υποχρεώσεως αιτιολογήσεως, παραβίαση της αρχής της αναλογικότητας και παράβαση των άρθρων 7 και 23 του κανονισμού 1/2003 (1), καθόσον η αναιρεσιβαλλομένη απόφαση κρίνει ότι η Επιτροπή μπορούσε να πολλαπλασιάσει με την απόφασή της το ποσοστό της Team Relocations στην «αξία των πωλήσεων» επί τον αριθμό ετών κατά τη διάρκεια των οποίων μετέσχε στην παράβαση.

Ο πέμπτος λόγος αφορά παραβίαση της αρχής patere legem quam ipse fecisti και παράβαση της υποχρεώσεως αιτιολογήσεως, καθόσον η αναιρεσιβαλλομένη απόφαση κρίνει ότι η επιβολή επιπλέον ποσοστού 17 % στην Team Relocations ήταν δικαιολογημένη.

Ο έκτος λόγος αφορά παράβαση του άρθρου 101 ΣΛΕΕ και της νομολογίας του Δικαστηρίου επί της διατάξεως αυτής, καθώς και της υποχρεώσεως αιτιολογήσεως, παραβίαση της αρχής patere legem quam ipse fecisti και παραμόρφωση των αποδεικτικών στοιχείων, καθόσον η αναιρεσιβαλλομένη απόφαση κρίνει ότι η απόφαση της Επιτροπής ορθώς κατέληξε ότι δεν υπάρχουν ελαφρυντικές περιστάσεις που δικαιολογούν ουσιώδη μείωση του προστίμου των αναιρεσειουσών.

Ο έβδομος λόγος αφορά παράβαση του άρθρου 101 ΣΛΕΕ, παραβίαση της αρχής της απαγορεύσεως των διακρίσεων και παράβαση της υποχρεώσεως αιτιολογήσεως, καθόσον η αναιρεσιβαλλομένη απόφαση κρίνει ότι η Amertranseuro International Holdings Ltd οφείλει από κοινού και εις ολόκληρον ποσό 1 300 000 ευρώ.

Ο όγδοος λόγος αφορά παραβίαση της αρχής της αναλογικότητας και παράβαση της υποχρεώσεως αιτιολογήσεως, καθόσον η αναιρεσιβαλλομένη απόφαση κρίνει ότι το επιβληθέν στην Team Relocations πρόστιμο πληροί το κριτήριο της αναλογικότητας.

Ο ένατος λόγος αφορά παραβίαση της αρχής της απαγορεύσεως των διακρίσεων, παράβαση της υποχρεώσεως αιτιολογήσεως και παραβίαση της αρχής patere legem quam ipse fecisti, καθόσον η αναιρεσιβαλλομένη απόφαση απορρίπτει τον όγδοο λόγο ακυρώσεως της Team Relocations και καθόσον απορρίπτει το αίτημα της Team Relocations να υποχρεωθεί η Επιτροπή να γνωστοποιήσει τους λόγους βάσει των οποίων χορήγησε στη Interdean NV μείωση του προστίμου της κατά 70 %.

(1) Κανονισμός (ΕΚ) 1/2003 του Συμβουλίου, της 16ης Δεκεμβρίου 2002, για την εφαρμογή των κανόνων ανταγωνισμού που προβλέπονται στα άρθρα 81 και 82 της Συνθήκης (Κείμενο που παρουσιάζει ενδιαφέρον για τον ΕΟΧ) ΕΕ L 1, σ. 1.